SL Uradni list Evropske unije C 229/140

Mnenje Evropskega ekonomsko-socialnega odbora o predlogu direktive Evropskega parlamenta in Sveta o spremembi Direktive 2006/66/ES o baterijah in akumulatorjih ter odpadnih baterijah in akumulatorjih glede dajanja na trg za prenosne baterije in akumulatorje, ki vsebujejo kadmij, namenjene za brezžično električno orodje

(COM(2012) 136 final – 2012/0066 (COD))

2012/C 229/27

Glavni poročevalec: g. ZBOŘIL

Svet je 16. aprila 2012 sklenil, da v skladu s členom 304 Pogodbe o delovanju Evropske unije Evropski ekonomsko-socialni odbor zaprosi za mnenje o naslednjem dokumentu:

Predlog direktive Evropskega parlamenta in Sveta o spremembi Direktive 2006/66/ES o baterijah in akumulatorjih ter odpadnih baterijah in akumulatorjih glede dajanja na trg za prenosne baterije in akumulatorje, ki vsebujejo kadmij, namenjene za brezžično električno orodje

COM(2012) 136 final – 2012/0066 (COD).

Predsedstvo Odbora je 24. aprila 2012 strokovno skupino za kmetijstvo, razvoj podeželja in okolje zadolžilo za pripravo dela na tem področju.

Zaradi nujnosti postopka je Evropski ekonomsko-socialni odbor na 481. plenarnem zasedanju 23. in 24. maja 2012 (seja z dne 24. maja) za glavnega poročevalca imenoval g. ZBOŘILA ter mnenje sprejel s 121 glasovi za, 6 glasovi proti in 5 vzdržanimi glasovi.

1. Sklepi in priporočila

1.1 EESO pozdravlja predlog direktive Evropskega parlamenta in Sveta o spremembi Direktive 2006/66/ES o baterijah in akumulatorjih ter odpadnih baterijah in akumulatorjih glede dajanja na trg za prenosne baterije in akumulatorje, ki vsebujejo kadmij, namenjene za brezžično električno orodje (COM(2012) 136 final) z dne 26. marca 2012 in priloženo oceno učinka (SWD(2012) 66 final).

1.2 Odbor meni, da ocena učinka ne daje dovolj zanesljivih dokazov, na katerih bi lahko temeljili predlogi Komisije o nikelj-kadmijevih baterijah. Odbor opozarja, da se nikelj-kovinsko-hidridne baterije ne bodo uporabljale v električnih orodjih še do leta 2015 in zato niso komercialno donosna alternativa baterijske tehnologije. Temu ustrezno bo po preklicu izjeme za uporabo nikelj-kadmijevih baterij na voljo samo ena baterijska tehnologija, tj. litij-ionska, kar lahko pomeni komercialno tveganje za industrijo za proizvodnjo električnega orodja.

1.3 Odbor predlaga, da se sprejme predlog direktive, pod pogojem, da se kot datum, do katerega se lahko baterije, ki vsebujejo več kot 0,002 % kadmija glede na celotno maso, dajejo na trg, določi 31. december 2018, in da se določi, da se lahko rezervni nikelj-kadmijevi baterijski sklopi dajejo na trg pet let po tem datumu. Po tem datumu bo mogoče opremo, ki vsebuje baterije s kadmijem, dajati na trg samo, če se uporablja za varnostne in alarmne sisteme ter posebno medicinsko opremo.

1.4 Odbor pozdravlja uporabo načela sorazmernosti v tem zelo posebnem postopku odločanja ter podpira predloge Komisije. Zato Evropskemu parlamentu in Svetu predlaga, da sprejmeta predlog direktive (COM(2012) 136 final) s spremembami, predlaganimi v točki 1.3.

1.5 Temu ustrezno Odbor tudi priporoča, da se Komisiji podelijo izvedbena pooblastila v smislu in obsegu, kot sta določena v predlogu direktive. Pri podeljevanju pooblastil v skladu s predlogom direktive Evropskega parlamenta in Sveta (COM(2012) 136 final) je treba zagotoviti preglednost postopkov in polno odgovornost vseh, ki izvajajo izvedbena pooblastila Komisije. Odbor poziva ustrezne službe, naj delujejo pregledno in naj bodo odgovorni za svoje odločitve.

2. Kratka vsebina dokumenta Komisije

2.1 Direktiva 2006/66/ES Evropskega parlamenta in Sveta z dne 6. septembra 2006 o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS prepoveduje dajanje na trg prenosnih baterij in akumulatorjev, vključno s tistimi, vgrajenimi v naprave, ki vsebujejo več kot 0,002 % kadmija glede na celotno maso. Vendar pa so bili prenosne baterije in akumulatorji, namenjeni za brezžično električno orodje, izvzeti iz navedene prepovedi.

2.2 Komisija je ta predlog predložila, ker člen 4(4) direktive o baterijah od nje zahteva, da ponovno pregleda izjemo pri prepovedi uporabe kadmija za prenosne baterije in akumulatorje, namenjene za brezžično električno orodje (člen 4(3)(c)), ter predloži poročilo in, če je primerno, priloži ustrezne predloge z namenom prepovedi kadmija v baterijah in akumulatorjih.

2.3 Poročilo Komisije je bilo predloženo Evropskemu parlamentu in Svetu decembra 2010. V poročilu je bilo ugotovljeno, da ob njegovi predložitvi ni primerno predstavljati/dajati predlogov glede izjeme za prenosne baterije, ki vsebujejo kadmij, namenjene za brezžično električno orodje, saj niso bile dostopne vse tehnične informacije (zlasti glede stroškov in koristi kadmija in njegovih nadomestkov) za podporo takega sklepa.

2.4 Nekatere zainteresirane strani so se zavzele za preklic izjeme za uporabo nikelj-kadmijevih baterij v brezžičnem električnem orodju, saj so menile, da bi bili gospodarski stroški takšnega ukrepa minimalni, okoljske koristi pa dolgoročno velike. Druge zainteresirane strani pa so nasprotovale preklicu izjeme ter poudarile, da podatki o gospodarskem, okoljskem in družbenem učinku preklica ne upravičujejo.

2.5 Na splošno je bila s posvetovanjem z zainteresiranimi stranmi potrjena potreba po primerjalni oceni življenjskega cikla, namenjeni zagotovitvi trdne podlage za analizo stroškov in koristi. Analiza življenjskega cikla ni bila prepričljiva, kar zadeva sorazmerne prednosti in slabosti trenutno razpoložljivih baterijskih kemijskih procesov. Ocena učinka, ki jo je izvedla Komisija, ugotavlja, da bi v primerjavi z izhodiščnim scenarijem imele ostale politične možnosti, povezane s preklicem izjeme (takojšen preklic ali preklic leta 2016), manjši skupni učinek na okolje, tako v smislu preprečevanja izpustov kadmija v okolje kot tudi v smislu skupnih učinkov na okolje na podlagi šestih okoljskih kazalnikov.

2.6 Komisija trdi, da bi bile v primeru poznejšega preklica izjeme (leta 2016) okoljske koristi nekoliko nižje kot v primeru takojšnjega preklica, vendar bi bili stroški v primerjavi s to možnostjo veliko nižji. Nekatera podjetja za recikliranje in nekateri proizvajalci brezžičnega električnega orodja so predložili ocene stroškov za obe politični možnosti, povezani s preklicem izjeme (v znesku od 40 do 60 milijonov EUR za takojšen preklic oziroma 33 milijonov EUR za preklic do leta 2016). Vendar je vprašljivo, ali je treba vse te stroške pripisati posameznim primerom preklica izjeme, glede na to, da se bo količina kadmijevih baterij, ki se uporabljajo v brezžičnem električnem orodju, med letoma 2013 in 2025 v skladu z izhodiščnim scenarijem zmanjšala za 50 %.

2.7 Komisija navaja, da bo v obdobju 2013–2025 posamezen kos brezžičnega električnega orodja z alternativnim baterijskim kemijskim procesom stal, odvisno od izbrane tehnologije (nikelj-kovinsko-hidridna ali litij-ionska), 0,8 EUR oziroma 2,1 EUR več, če se izjema prekliče takoj, in še dodatnih 0,4 EUR oziroma 0,9 EUR v primeru preklica leta 2016. Ti podatki so netočni. Razlike v stroških so bistveno višje.

2.8 Socialni učinki in upravno breme so omejeni za vse politične možnosti in ne bi smeli povzročiti težav pri izpolnjevanju predpisov.

2.9 Ocena učinka ugotavlja, da bi bile v primeru preklica izjeme leta 2016 okoljske koristi nekoliko nižje kot pri takojšnjem preklicu, vendar bi bili stroški veliko nižji kot pri takojšnjem preklicu. Ker bi dal preklic izjeme leta 2016 skoraj enake rezultate kot takojšen preklic, ob tem pa bi bil bolj učinkovit, se mu daje prednost. Obstoječa izjema za uporabo v brezžičnem električnem orodju bi se morala uporabljati še naprej do 31. decembra 2015, da se omogoči industriji, da še dodatno prilagodi zadevne tehnologije.

3. Splošne in posebne ugotovitve

3.1 Na podlagi analize različnih vidikov, sektorjev in dejstev Komisija predlaga, da se proizvodnja in uporaba baterij, ki vsebujejo več kot 0,002 % kadmija glede na celotno maso in so namenjene za brezžično električno orodje, ohranita do konca leta 2015.

3.2 Opravljena analiza kaže, da je to rešitev, ki ne bo povzročila nobenega vidnega poslabšanja okoljskih razmer ali ogrozila zdravja prebivalcev. Obžalovanja vredno je, da Komisija v predlogu ne omenja postopka ciljne ocenitve tveganja, ki ga je EU izvedla za kadmij, ali naknadne strategije za zmanjšanje tveganja, v skladu s katero niso potrebni nobeni dodatni ukrepi za nikelj-kadmijeve baterije v električnih orodjih.

3.3 Zaradi varstva potrošnikov bo seveda še naprej veljal sistem označevanja izdelkov, ki vsebujejo baterije s kadmijem, kar je v skladu z veljavno zakonodajo. Enako velja za varstvo delavcev, ki proizvajajo baterije, kot tudi za obstoječe določbe delovne zakonodaje. Poleg tega bo proizvodnja baterij, ki vsebujejo kadmij, še naprej dovoljena za posebno medicinsko opremo ter električne varnostne sisteme. V skladu z oceno učinka se pri tem upoštevajo tveganja, ki so nedvomno povezana s preložitvijo datuma prepovedi uporabe akumulatorjev, ki vsebujejo več kot 0,002 % kadmija glede na celotno maso.

3.4 Odbor priporoča, da se prepoved uvede 31. decembra 2018.

3.5 Odbor tudi priporoča, da se Komisiji podelijo izvedbena pooblastila v smislu in obsegu, kot sta določena v predlogu direktive. Pri podelitvi teh pooblastil v skladu z direktivo Evropskega parlamenta in Sveta (COM(2012) 136 final) je treba zagotoviti preglednost postopkov in polno odgovornost vseh, ki izvajajo izvedbena pooblastila Komisije.

3.6 Odbor ugotavlja, da se baterijski sklopi v električnih orodjih trenutno v glavnem uvažajo iz tretjih držav, da pa se številna električna orodja z blagovno znamko proizvajajo v EU. Vseeno pa Odbor upošteva načelo, da ni zaželeno, da se pri nabavi te opreme, vključno z brezžičnim električnim orodjem z vgrajenimi ali priloženimi baterijami, ki vsebujejo več kot 0,002 % kadmija, nesorazmerno zvišajo stroški za potrošnika.